ທະຫານ ສຫລ ທີ່ສົງໄປເພີ້ມ ຈຸສຸດທ້າຍ ຖອນອອກຈາກ ອັຟການິສຖານແລ້ວ
ລັດຖະມົນ​ຕີປ້ອງ​ກັນປະ​ເທດສະຫະລັດ ທ່ານ Leon Panetta ກ່າວ​ໃນ​ວັນ​ສຸກ​ມື້ນີ້​ວ່າ ການ​ລົດ​ກໍາລັງ​ທະຫານ​ໄດ້ “​ເປັນ​ໄປ​ຕາມ​ໝາຍ​ກຳນົດ” ​
ທໍານຽບຫ້າແຈກ່າວວ່າ ທະຫານຈຸສຸດທ້າຍຂອງຈຳນວນ 33 000 ພັນຄົນທີ່ສົ່ງໄປຍັງອັຟການິສຖານ ໃນອັນທີ່ຮ້ອງ ວ່າ “ການເພີ້ມກໍາລັງ” ເມື່ອສອງປີກ່ອນນັ້ນ ໄດ້ຖອນອອກ ຈາກປະເທດດັ່ງກ່າວແລ້ວ ຈໍານວນກໍາລັງທະຫານອາເມຣິກັນ ຢູ່ໃນອັຟການິສຖານ ປັດຈຸບັນນີ້ໄດ້ຫຼຸດລົງມາເຫຼືອຢູ່ 68 000 ຄົນ ຊຶ່ງເປັນຕົວເລກ ກ່ອນການສົ່ງທະຫານໄປເພີ້ມ ລັດຖະມົນຕີປ້ອງກັນປະເທດສະຫະລັດ ທ່ານ Leon Panetta ກ່າວໃນວັນສຸກມື້ນີ້ວ່າ ການລົດກໍາລັງທະຫານໄດ້ “ເປັນໄປຕາມໝາຍກຳນົດ” ແລະເປັນໂອ ກາດຮັບຮູ້ວ່າ ການເພີ້ມກຳລັງ “ໄດ້ບັນລຸຜົນຕາມຈຸດປະສົງ” ໃນການຕ່າວປີ້ນການບຸກໂຈມຕີຂອງພວກ Taliban ແລະການເສີມສ້າງກໍາລັງອັຟການິສຖານ ທ່ານໃຫ້ຄວາມເຫັນດັ່ງກ່າວ ໃນລະ ຫວ່າງການຖະແຫຼງຂ່າວຮ່ວມກັບລັດຖະມົນຕີປ້ອງກັນປະເທດ New Zealand ທີ່ເມືອງ Auckland ປະທານາທິບໍດີ Barack Obama ໄດ້ອອກຄໍາສັ່ງໃຫ້ເພີ້ມກໍາລັງທະຫານຕື່ມຢູ່ ອັຟການິສຖານ ໃນປີ 2009 ເພື່ອຂັບໄລ່ພວກກໍ່ການຮ້າຍໃຫ້ຖອຍກັບຄືນແລະໃຫ້ໂອກາດແກ່ກໍາລັງອັຟການິສຖານ ເລີ້ມເຂົ້າຄວບຄຸມ ໃນການຮັກສາຄວາມປອດໄພ ສະຫະລັດ ມີແຜນທີ່ຈະຖອນກໍາລັງສູ້ລົບ ອອກຈາກອັຟການິສຖານໃຫ້ໝົດໃນທ້າຍປີ 2014 ການເຄື່ອນໄຫວທີ່ວ່ານີ້ໄດ້ມີຂື້ນ ໃນຂະນະທີ່ລັດຖະມົນຕີປ້ອງກັນປະເທດສະຫະ ລັດ ທ່ານ Panetta ສືບຕໍ່ການຢ້ຽມຢາມເອເຊຍ ຢູ່ທີ່ນີວຊີແລນ ທ່ານກໍາລັງຊອກຫາຊ່ອງທາງ ເພື່ອຟື້ນຟູຄວາມສຳພັນດ້ານປ້ອງກັນປະເທດ ທີ່ໄດ້ໂຈະມາເປັນເວລາດົນນານມານັ້ນກັບນິວຊີແລນ ສະຫະລັດຕ້ອງການຢາກຂະຫຍາຍອິດທິພົນຂອງຕົນຄືນອີກ ໃນທົ່ວຂົງເຂດເອ ເຊຍປາຊິຟິກ ໃນຂະນະທີ່ຈີນ ພວມໂຜ່ໂຕ ກາຍເປັນມະຫາອຳນາດທາງທະ ຫານ ແລະທາງ ເສດຖະກິດ ທ່ານ Panetta ໄດ້ໄປເຖິງນິວຊີແລນ ຫລັງຈາກໄດ້ທໍາການຢ້ຽມຢາມຈີນ ເປັນເວລາສາມວັນ ບ່ອນທີ່ທ່ານໄດ້ໄປຊົມຖານທັບເຮືອຈີນ ທີ່ບໍ່ເຄີຍມີຂຶ້ນນັ້ນ ໂດຍ ໄດ້ຮັບອະນຸຍາດໃຫ້ຂື້ນໄປໃນເຮືອລົບ ແລະເຮືອດໍານໍ້າ